ET Euroopa Liidu Teataja L 28/1

KOMISJONI MÄÄRUS (EL) 2015/165,

3. veebruar 2015,

millega muudetakse Euroopa Parlamendi ja nõukogu määruse (EÜ) nr 396/2005 IV lisa seoses teatavates toodetes või nende pinnal esinevate piimhappe, Lecanicillium muscarium'i tüve Ve6, kitosaanvesinikkloriidi ja Equisetum arvense L. jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1,

ning arvestades järgmist:

(1) Piimhappe, Lecanicillium muscarium'i tüve Ve6, kitosaanvesinikkloriidi ja Equisetum arvense L. suhtes ei ole kehtestatud konkreetseid jääkide piirnorme ja neid aineid ei ole lisatud määruse (EÜ) nr 396/2005 IV lisasse ning seepärast kohaldatakse nende puhul kõnealuse määruse artikli 18 lõike 1 punktis b sätestatud vaikimisi väärtust 0,01 mg/kg.

(2) Kitosaanvesinikkloriid on kooskõlas Euroopa Parlamendi ja nõukogu määrusega (EÜ) nr 1107/2009 (2) kiidetud heaks põhiainena. Komisjon leiab, et võttes arvesse komisjoni rakendusmäärust (EL) nr 563/2014, (3) on selle aine lisamine määruse (EÜ) nr 396/2005 IV lisasse asjakohane.

(3) Equisetum arvense L. on kooskõlas määrusega (EÜ) nr 1107/2009 kiidetud heaks põhiainena. Komisjon leiab, et võttes arvesse komisjoni rakendusmäärust (EL) nr 462/2014, (4) on selle aine lisamine määruse (EÜ) nr 396/2005 IV lisasse asjakohane.

(4) Piimhape on kooskõlas Euroopa Parlamendi ja nõukogu määrusega (EÜ) nr 1333/2008 (5) kiidetud heaks toidu lisaainena. Komisjon leiab, et võttes arvesse komisjoni määrust (EL) nr 1129/2011, (6) on piimhappe lisamine määruse (EÜ) nr 396/2005 IV lisasse asjakohane.

(5) Lecanicillium muscarium'i tüve Ve6 puhul jõudis Euroopa Toiduohutusamet (edaspidi „amet”) järeldusele, (7) et selle lisamine määruse (EÜ) nr 396/2005 IV lisasse on asjakohane.

(6) Kuna jääkide piirnormide asjaomaste muudatuste puhul on lähtutud ameti järeldustest ja arvesse võetud käsitletava küsimusega seotud asjakohaseid tegureid, on need muudatused kooskõlas määruse (EÜ) nr 396/2005 artikli 5 lõike 1 ja artikli 14 lõike 2 asjakohaste nõuetega.

(7) Määrust (EÜ) nr 396/2005 tuleks seepärast vastavalt muuta.

(8) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 IV lisasse lisatakse tähestikulises järjekorras järgmised kanded: „Piimhape (2)”, „Lecanicillium muscarium'i tüvi Ve6”, „Kitosaanvesinikkloriid” ja „Equisetum arvense L.”.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 3. veebruar 2015 Komisjoni nimel president Jean-Clause JUNCKER

(1) ELT L 70, 16.3.2005, lk 1.

(2) Euroopa Parlamendi ja nõukogu määrus (EÜ) nr 1107/2009, 21. oktoober 2009, taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(3) Komisjoni rakendusmäärus (EL) nr 563/2014, 23. mai 2014, millega kiidetakse heaks põhiaine kitosaan-vesinikkloriid kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmäärust (EL) nr 540/2011 (ELT L 156, 24.5.2014, lk 5).

(4) Komisjoni rakendusmäärus (EL) nr 462/2014, 5. mai 2014, millega kiidetakse heaks põhiaine Equisetum arvense L. kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmäärust (EL) nr 540/2011 (ELT L 134, 7.5.2014, lk 28).

(5) Euroopa Parlamendi ja nõukogu määrus (EÜ) nr 1333/2008, 16. detsember 2008, toidu lisaainete kohta (ELT L 354, 31.12.2008, lk 16).

(6) Komisjoni määrus (EL) nr 1129/2011, 11. november 2011, millega muudetakse Euroopa Parlamendi ja nõukogu määruse (EÜ) nr 1333/2008 II lisa ja kehtestatakse Euroopa Liidu toidu lisaainete loetelu (ELT L 295, 12.11.2011, lk 1).

(7) Euroopa Toiduohutusamet. Conclusion on the peer review of the pesticide risk assessment of the active substance Lecanicillium muscarium strain Ve6, notified as Verticillium lecanii („Järeldused nimetuse Verticillium lecanii all teatavaks tehtud toimeaine Lecanicillium muscarium'i tüve Ve6 pestitsiidina kasutamise riski hindamist käsitleva vastastikuse eksperdiarvamuse kohta”). EFSA Journal 2010; 8(1): 1446 [45 lk]. doi:10.2903/j.efsa.2010.1446.